Eelotsusetaotlus, mille on esitanud Tribunale di Ascoli Piceno (Itaalia) 13. oktoobril 2020 – Kriminaalmenetlus, mis algatati OLi vastu
(kohtuasi C-517/20)
Kohtumenetluse keel: itaalia
Eelotsusetaotluse esitanud kohus
Tribunale di Ascoli Piceno
Süüdistatav
OL
Eelotsuse küsimused
Kas ELTL artiklites 49, 56 ja 106 sätestatud asutamisvabaduse, diskrimineerimiskeelu ja vaba konkurentsi põhimõtetega ning neis sisalduva mõistlikkuse aluspõhimõttega on vastuolus riigisisesed õigusnormid, mis pikendavad riigisisese sätte või seaduse jõuga õigusaktiga hankemenetluste või (hankemenetlust korraldamata) puuduste kõrvaldamise menetluste tulemusel antud vanasid tegevuslubasid ja muid kihlveopanuste kogumise õigusi, mis pidid aeguma juba 2016. aasta juunis?
Kas ELTL artiklitega 49, 56 ja 106 on vastuolus riigisisesed õigusnormid, mis tingivad sellise pikendamisakti abil, millele ei eelne hankemenetlust, otselepingute sõlmimise teel riigisisese turu põhjendamatu sulgemise?
Kas ELTL artiklitega 49, 56 ja 106 on vastuolus riigisisesed õigusnormid, millega pikendatakse uut hankemenetlust korraldamata kõiki selliseid tegevuslubasid riigisisesel turul tegutsemiseks, mille Euroopa Liidu Kohus on järjestikustes otsustes juba seadusevastaseks kuulutanud, takistades uute välismaiste ettevõtjate turule sisenemist?
____________